Mazurek, Milan, poslanec NR SR (2018-06-18):
Vážený pán predsedajúci vážený pán minister obrany, vážené kolegyne, kolegovia, dnes, pán minister, na vás asi nebudem veľmi milý ani priateľský. No ak sa vám náhodou bude zdať, že budem neslušný, tak je to len čistá úprimnosť. Ako ste povedali pri svojej prekladacej reči, máme tu návrh na to, aby sme odsúhlasili prítomnosť amerických vojakov na Slovensku. Aby som nebol obvinený z toho, že šírim nejaká dezinformácie alebo nenávisť, či nebodaj paniku, tak sa naozaj jedná len o štyroch príslušníkov americkej armády, ako ste spomínali, z odboru psychologických operácií, ktorí majú na Slovensku pôsobiť ako poradný orgán, rovnako ako výcvikový orgán pre naše ozbrojené sily. Majú tu byť 18 mesiacov, ako ste spomínali, no čo je dôležité a čo je potrebné spomenúť, je to, že vaša tzv. Slovenská národná strana už opakovane v tomto pléne v tomto volebnom období zavádzala a predostierala vízie akejsi slovenskej spolupráce so Spojenými štátmi americkými len na určitú dobu. Mám v živej pamäti, keď ste prišli prvýkrát s návrhom, aby slovenskí vojaci pôsobili v Pobaltí ako tzv. sila odstrašenia proti Ruskej federácii. Vtedy ste to ani vy nemohli myslieť vážne ako silu odstrašenia. A tvrdili ste, že to bude len vojenské cvičenie po dobu 6 mesiacov a potom to jednoducho všetko skončí. Naši poslanci v tomto pléne vystúpili a opakovane vás kritizovali, že toto nie je žiadna dočasná pôsobnosť a že sa bude jednať o trvalú pôsobnosť slovenských vojakov na tejto misii, ktorá nemá nič spoločné s obranou Slovenskej republiky, nič spoločné s pestovaním dobrých medzinárodných vzťahov, ale slúži iba ako také malé šteniatko Spojených štátov amerických, ktoré má štekať na Ruskú federáciu v tej nesmiernej naivite, že toto Rusov odstraší. A minulosť nám dala za pravdu, pretože ani nie po určitom čase ste prišli s ďalším návrhom na to, aby ste toto tzv. vojenské cvičenie predĺžili, a už len ten najväčší, najväčší naivný snílek sa môže domnievať, že títo slovenskí vojaci, ktorí tam sú na tej rotujúcej prítomnosti, sa ešte z Pobaltia vrátia a že túto misiu stiahnete a že slovenskí vojaci nebudú pôsobiť na ruských hraniciach ako ten, v úvodzovkách, odstrašujúci orgán. To znamená, každému už musí byť jasné, že sa jedná o trvajú prítomnosť. To je ten princíp salámovej metódy, ktorý tu presadzujete a ktorým sa snažíte vyhovieť veľkému bratovi spoza oceánu a snažíte sa splniť všetky sny Spojených štátov amerických tak, aby sme boli označení za poslušného, dobrého a spoľahlivého lokaja. A rovnako je to aj v tomto prípade. Určite by ste neprišli do pléna a nepovedali, máme tu návrh na prijatie 100 amerických vojakov, aby tu pôsobili, aby nás cvičili v nejakých psychologických operáciách, ako manipulovať s názormi a vedomím slovenských občanov. Nie, prichádzate so štyrmi vojakmi, uvidím, na jak dlho. Osemnásť mesiacov. Údajne. Už sme sa presvedčili o tom, ako to myslíte vážne. O rok prídete s ďalším návrhom, už to bude 15 vojakov, ďalší rok už to bude 30 vojakov. Prejde 6, 7, 8 rokov a ani nebudeme vedieť, že tu máme 200-300 amerických vojakov, a takto postupne salámovou metódou, postupným navyšovaním a prelomovaním tej bariéry zistíme, že sme sa stali len ďalším vazalským, lokajským štátom nielen papierovo, ale aj fyzicky, kde tá americké armáda bude skutočne pôsobiť. Všetci vieme, že v tej vašej strane, Slovenskej národnej strane, už toho národného naozaj veľa neostalo. Občania si to uvedomujú, my si to uvedomujeme, možnože vy si to ešte neuvedomujete. No tá neuveriteľná schizofrénia, doslova schizofrénia, keď váš predseda opakovane navštevuje Ruskú federáciu a v Moskve hovorí o silnej potrebe priateľstva s Ruskou federáciou, o potrebe silnej Ruskej federácie ako garanta mieru na Blízkom a Strednom východe, ako aj v Európe, a následne, keď sa vrátite späť na Slovensko, prostredníctvom ministra obrany z tej istej, tzv. Slovenskej národnej strany posielate opakovane slovenských vojakov strašiť Rusov na ruské hranice. Aby toto nebolo málo, aby ste dokázali, ako veľmi tie slová o priateľstve a slovenskej vzájomnosti myslíte vážne, tak prichádzate s návrhom na prítomnosť amerických vojakov na Slovensku. Viete, pán minister, ako ste spomínali Spojené štáty americké nám dali len návrh. Dali nám návrh, že nám môžu poskytnúť týchto vojakov, ak o to budeme mať záujem. Stačilo povedať jednoduché nie, zachovali by ste si svoju tvár, ostali by ste možno hrdým Slovákom, povedali by ste si, že neurobil som to, čo odo mňa chceli. Ale nie, stačí, že Spojené štáty americké nám takúto možnosť iba ponúknu, už lokajsky skáčete, ako pískajú, a prijímate každú jednu vec, s ktorou, s ktorou Spojené štáty americké prídu. A keď hovoríme o Spojených štátoch amerických, tak hovoríme o tom istom štáte, ktorý svojimi vojskami a prítomnosťou svojich ozbrojených síl vo svete nerobí nič, len že rozsieva smrť, nenávisť, beznádej, chudobu, hladomory, epidémie a nešťastie. Nikomu nemusím pripomínať, čo urobili Spojené štáty americké s Líbyou, kedysi prosperujúci štát, ktorý bránil príchodu miliónov afrických imigrantov zo subsaharskej Afriky do Európy, Spojené štáty americké rozbombardovali, zničili a premenili na púšť. Poznáme ten známy výrok, neviem, či to budem citovať presne, bývalej ministerky Spojených..., bývalej ministerky zahraničných vecí Spojených štátov amerických Hillary Clintonovej, ktorá povedala: „Prišli sme, videli sme, zabili ho, odchádzame.“ Toto povedala o Muammarovi Kaddáfím, bývalom diktátorovi v Líbyi. Áno, diktátorovi, ktorý vládol určite železnou rukou. Ale ak mi poviete, že to, čo tam teraz priniesli Spojené štáty americké, do Líbye, je lepšie ako to, čo tam bolo predtým, tak vám musím pogratulovať. Môžeme sa pozrieť na Irak, môžeme sa pozrieť na Sýriu, čo spôsobili americké vojská, americká finančná a vojenská podpora tým tzv. umierneným rebelom v Sýrii. Toto všetko spôsobujú Spojené štáty americké všade možne po svete. Spojené štáty americké sú priamo zodpovedné za imigračnú krízu a Slovenská republika namiesto toho, aby sa striktne držala medzinárodného práva, aby vystupovala ako rovnocenný hráč a snažila znižovať toto medzinárodné napätie, tak sa pridá na ich stranu, pridá sa na stranu agresorov, ničiteľov, tých, ktorí devastujú celé štáty, ktorí majú na svojich rukách krv miliónov nevinných ľudí, beznádej, zúfalstvo a chudobu ďalších desiatok miliónov, a prijme amerických vojakov rovno na Slovensko, kde o nich naozaj nikto nemá záujem. Minulý týždeň som sa rozprával s jedným svojím kolegom, ktorého si nesmierne vážim a ktorý ešte koncom 80. rokov naletel na tie vaše pekné sľuby a pridal sa k VPN, a vtedy, mi hovoril minulý týždeň, že v tej dobe koncom 80. rokov bojoval za to, aby na Slovensku, resp. v Československu zavládla demokracia, aby sme sa zbavili prítomnosti cudzích okupačných vojakov zo Sovietskeho zväzu, ktorí tu nemali čo robiť a ktorých tu nikto nechcel. A keby vtedy vedel, ako to dopadne, a že po 25 rokov, resp. takmer 30 rokoch tu budeme mať amerických vojakov, to znamená, vymeníme jedných za druhých, tak by sa na to vtedy asi rovno vykašľal. A dnes sa dožil presne tohto. Presne tohto, že ako sme spomína..., ako sme hovorili, bojovali proti Sovietskemu zväzu, proti diktatúre, tak dnes prisluhujeme Spojeným štátom americkým. Samozrejme, už s inými termínmi, inými floskulami, už to nie boj za komunistické časy na..., komunizmus na večné časy, už to nie je so Sovietskym zväzom, už je to za euroatlantické, demokratické hodnoty, už je to za mier, stabilitu, prosperitu, demokraciu, neviem čo všetko. No v skutočnosti za tým nie je nikdy nič iné ako smrť, beznádej, nenávisť a zúfalstvo. Veď podľa posledných štatistík takmer tretina sveta nenávidí Spojené štáty americké. Prečo si myslíte, že to takto je? Je to práve kvôli politike, zahraničnej politike Spojených štátov amerických, ktorí si myslia, že sú svetový policajt a majú právo kdekoľvek robiť čokoľvek, vraždiť si kohokoľvek, zničiť národy, štáty, kde sa im len zachce, bez toho, aby podliehali akejkoľvek kontrole alebo akýmkoľvek morálnym pravidlám. A tak ako dnes história spomína na ľudí, ktorí v ’68. roku pozývali cudzie vojská na Slovensko, spomína na nich ako na zradcov, na vlastizradcov, takisto bude v budúcnosti, pán minister Gajdoš, spomínať história aj na vás. Ja viem, môžete sa brániť, vtedy to boli okupačné vojská, 6 000 tankov, 800 lietadiel, 0,5 mil. mužov, ktorí obsadili Československo. Teraz je to úplne inak. Teraz v rámci demokracie, slobody, ľudských práv, vzájomnej pomoci a neviem čoho ešte všetkého tu prichádzajú štyria americkí vojaci. A ako hovorím, o rok ich bude dvakrát toľko, o ďalší rok zase dvakrát toľko, o pár rokov sa zobudíme do toho, že tu máme celú americkú základňu. A vy dobre viete, že to takto je. Pretože dobre viete, že iba o toto im ide. O neustále posilňovanie pôsobnosti a prítomnosti amerických vojakov v Európe čím bližšie k ruským hraniciam. A dobre viete, že Slovenská republika je geostrategickým mostom medzi Západom a Východom, medzi Ukrajinou a Európskou úniou a prítomnosť amerických vojakov na Slovensku je pre Spojené štáty americké mimoriadne dôležité. Je to ich strategický záujem a presne na toto budú tlačiť, toto budú budovať, o toto sa budú snažiť. A keď tam budete ďalej vy alebo ľudia vám podobní, ktorí sklopia hrebienok a počúvnu každé jedno nariadenie, s ktorým Spojené štátny americké, resp. Severoatlantická aliancia príde, tak sa im to všetko bude úplne pokojne, bez akéhokoľvek problému dariť. A práve v takýchto chvíľach, keď si uvedomujem ešte väčšmi ako kedykoľvek predtým, akí ľudia v skutočnosti na Slovensku vládnu, že tu nejde len o nejakú zlodejskú mafiu, že nejde len o ľudí, ktorí nedokážu urobiť jedno verejné obstarávanie bez toho, aby si z toho neuliali obrovské milióny, ale aj o ľudí, ktorí bez hanby otvorene zrádzajú svoju vlasť a ešte to prídu do pléna prezentovať ako nejaký bonus, ako nejaký profit, benefit, ako niečo, čo nám prinesie veľké hodnoty a lepšiu, krajšiu budúcnosť, tak sa mi tomu jednoducho nechce veriť, a o to viac mňa, ale aj celú Ľudovú stranu Naše Slovensko určite to motivuje k tomu, aby sme proti takýmto praktikám bojovali, aby sme otvárali ľuďom oči. Ja viem, že hovoriť to tu vám, koaličným poslancom alebo poslancom opozície, tej fiktívnej opozície, je zbytočné. Ale verím, že si aspoň časť ľudí, časť občanov Slovenskej republiky vyhľadá informácie na internete, pozrie si naše vystúpenia a uvedomí si, akú veľkú zradu na národe, na národe dnes pácha tzv. Slovenská národná strana. Pán Hrnko sa tu vedľa mňa síce smeje, ale som si istý, že keby tu bol Martin Rázus, tak prvý by inicioval ich vyhodenie von oknami za to, čo na Slovensku páchajú. Slovenská národná strana, ktorá kedysi bojovala za autonómiu, za sebaurčenie slovenského národa, za to, aby sme tu nemali cudzie vojská a okupačné sily, ktoré budú vládnuť za nás, dnes prichádza s návrhom, aby sme si ich sem dotiahli. Je mi naozaj smutno, ako hlboko to kleslo. Je mi naozaj smutno, ako veľmi zrádzate našu vlasť, náš národ. A verím tomu, verím tomu, že raz príde doba, kedy spravodlivosť zvíťazí a kedy budete za túto vlastizradu, za to, o čo sa tu teraz snažíte, spravodlivo súdení. Ďakujem.